Bétera ocupa 10 veïns i veïnes gràcies als programes Avalem Experiència (EXPLUS 2023) i Avalem Joves (EMPUJU 2023)
18 de octubre de 2023

L'Ajuntament de Bétera, a través de l'àrea d'Ocupació, destina 287.733,95 € a la millora de l'ocupabilitat de persones desocupades.

Des de l'Agència d'Ocupació i Desenvolupament Local ADL de l'Ajuntament de Bétera es posen en marxa estos programes que pretenen incrementar l'ocupabilitat dels veïns i veïnes desocupades que han sigut contractades i procurar una pràctica professional al mateix temps que es dota al Consistori de mitjans humans addicionals per a realitzar actuacions en l'àmbit de les seues competències.

Per a dur a terme estes contractacions s'ha rebut una subvenció a través del LABORA Servei Valencià d'Ocupació i Formació cofinançat per la Unió Europea per un import que ascendeix a 217.433,66€.

Hui l'Alcaldessa de Bétera i regidora d'Ocupació, Elia Verdevio, juntament amb la regidora de Personal, Marisa Silvestre, els han donat la benvinguda i els han explicat les funcions i els departaments en els quals prestaran els seus serveis.

Durant la benvinguda Elia Verdevío ha posat en valor “la importància de continuar captant fons per a implementar actuacions que comporten la contractació de col·lectius vulnerables contribuint a reduir la taxa de desocupació i al mateix temps donant-los a les persones contractades una oportunitat de reciclatge i aprenentatge”.

En eixe sentit, Marisa Silvestre, ha indicat que “rebre a estos veïns i veïnes és una molt bona notícia perquè a més de promoure l'ocupabilitat en aquests dos col·lectius reforcem els diferents departaments i donem suport a la plantilla municipal”.

Aposta per l'ocupació

A través del programa EMPUJU s'ha contractat un total de 4 joves menors de 30 anys mitjançant un contracte amb una duració de 12 mesos, a jornada completa, que prestaran serveis com a conserges i auxiliars administratius fent les tasques pròpies d'aquests llocs en els diferents edificis municipals.

D'altra banda, dins del Programa EXPLUS, destinat a majors de 30 anys s'ha contractat un total de 6 persones que prestaran serveis com a conserges i peons de neteja, a través d'una contractació de 12 mesos a jornada completa i faran treballs corresponents a la seua categoria professional en diferents dependències municipals.

Per a la tramitació d'aquestes ajudes, l'ADL ha estat al que es disposa en la Instrucció del director del LABORA Servei Valencià d'Ocupació i Formació que regeix les convocatòries Avalem Experiència (EXPLUS 2023) i Avalem Joves (EMPUJU 2023).